
Sophia Singh Sasson

Røm med meg

Oversatt av Mona Berge

MINISERIE: NETTER PÅ MAHAL


I Las Vegas blir dine drømmer virkelige! Den indiske forretningsmannen er fullstendig klar over dette da han velger byen for sitt storslåtte hotell Mahal. Men verdier og tradisjoner settes på prøve da det viser seg at hans voksne barn har helt andre drømmer … Dette er del to i miniserien Netter på Mahal.

Sophia Singh Sasson bruker evnen til å dagdrømme til å skrive historier hun håper vil gi deg håp, få deg til å gråte og le så du spruter te ut av nesen. Hun er født i Mumbai i India og har bodd i India og Canada. For tiden er hun bosatt i Washington D.C. Hun elsker å lese, reise til eksotiske steder for å gjøre research, bake fancy kaker, drive med vannsport og se på Bollywood-filmer.


Til alle som ikke har turt å satse på drømmene sine.

 

Denne boken, og hele serien Netter på Mahal, ville ikke ha blitt til uten min fantastiske redaktør Charles Griemsman og agenten min Barbara Rosenberg.

 

Et stort takk til alle mine lesere. Det er anmeldelsene, mailene og brevene fra dere som får meg til å fortsette å skrive.  

«Stopp dette bryllupet!»

Ethan Connors gransket scenen på plenen bak Mahal hotell, der en mandap var satt opp. Paret satt på lave puffer under en pergola foran et lite bål. En prest kledd i løse, oransje gevanter messet og kastet noe inn i ilden som fikk den til å sprake og sende ut røyk.

Ethan skulle ønske han hadde vært mer oppmerksom på bryllupsseremonien den ene gangen han hadde vært i et indisk bryllup med Pooja. Han visste ikke om han hadde kommet tidsnok til å stoppe bryllupet hennes.

Bruden, brudgommen og gjestene stirret overrasket på ham. Presten stivnet, og summingen av stemmer forstummet. Han kjente blikkene til gjestene i ryggen da han prøvde å fange blikket til Pooja. Men brudesløret dekket hodet hennes og falt halvveis ned over ansiktet. Han så på det eldre indiske paret som satt ved siden av henne. Var det Poojas foreldre? Skulle han dømme etter det skulende blikket de sendte ham, var de det.

Magen strammet seg. De hadde vært sammen i seks måneder og bodd sammen de siste tre, men hun hadde aldri presentert ham for foreldrene sine.

En yngre mann som satt ved siden av bruden, reiste seg og gikk bort til Ethan. «Jeg vet ikke hvem du er, men du forstyrrer bryllupet til søsteren min. Det er best du går før jeg tilkaller sikkerhetsvaktene.» Mannens stemme var lav og iskald.

Men Ethan var fast bestemt på at han ikke skulle miste henne igjen. Han hadde kanskje ikke tatt til fornuft før i tolvte time, men han skulle redde seg selv og Pooja. Hun hadde kjent mannen som satt ved siden av henne i tre måneder. Hvordan kunne hun gifte seg med ham? Jeg vil kjenne ektemannen min og være sikker på at vi passer sammen, hadde hun sagt til Ethan. Han og Pooja passet sammen. Hvorfor hadde han ikke skjønt det tidligere? Da hun brakte ekteskap på bane den første gangen, hadde hun fortalt ham at foreldrene ikke ville godkjenne et forhold til en hvit mann med mindre han satte en ring på fingeren hennes. Da hadde han trodd at han trengte mer tid til å finne ut av ting. Men hvorfor det, egentlig? Hva var det å finne ut? Han var snart førti. Broren hans var ti år yngre og hadde vært gift i ni år og hadde to barn. Pooja var den eneste kvinnen som hadde funnet ham verdig nok til i det hele tatt å nevne ekteskap. Han hadde ikke tenkt å la henne slippe unna denne gangen.

Pooja hadde reist seg opp, men Ethan kunne ikke se henne skikkelig fordi så mange hadde samlet seg rundt ham. Han hadde ikke snakket med henne siden hun gikk sin vei for tre måneder siden, men hun hadde sendt ham en e-post og fortalt at hun skulle gifte seg i dag.

Hvorfor hadde hun gjort det hvis hun ikke ville at han skulle stanse bryllupet? Det hadde vært hjelpsomt om hun hadde sendt ham litt flere detaljer enn bare å skrive at brudgommen planla «et storslagent baarat nedover hovedgaten i Las Vegas». Han hadde kjørt frem og tilbake hele formiddagen og sett etter en brudgom til hest omgitt av dansende mennesker. Han hadde vært i motsatt ende av The Strip da han hørte over radioen at det var blitt trafikkork på grunn av et indisk bryllup, og da hadde han kjørt som en villmann tilbake.

Han hadde brast inn i hotellets hage, klar til å slåss mot sinte slektninger, men nå kom tvilen snikende. Ville Pooja at han skulle komme henne til unnsetning? Og hvordan skulle han komme seg ut fra hotellet uten å bli stoppet av hundrevis av gjester og sikkerhetsvakter?

Ta av deg sløret og se på meg, Pooja. Han ville si til henne at hun ikke behøvde å gi etter for foreldrenes press og gifte seg med mannen de hadde funnet til henne. Han var klar til å forplikte seg.

Enda en mann kom gående mot ham. Han lignet på mannen som hadde sagt at han var broren til Pooja. De var så mange, og Ethan var alene. Når skal du slutte å være så impulsiv? Morens velkjente irettesettelse gjallet i hodet.

Han stirret på Pooja, som åpenbart så i hans retning under sløret. «Jeg er lei for at jeg var så dum og ikke skjønte hvor mye du betyr for meg. Jeg vil gifte meg med deg. Røm av sted med meg.»

«Hei du! Dette er ikke en Boollywood-film. Hva er det du driver med?» Bror nummer to var kommet helt bort til ham. «Søsteren min vet ikke hvem du er. Kom deg ut før jeg  …» Han løftet armen for å slå.

«Vent!»

Alle snudde seg mot Pooja. Hun løftet det lange, burgunderfargete skjørtet og gikk ned fra scenen. Det glitret i gullbroderier og diamanter. Den gullfargede toppen viste litt av magen og ryggen. Hendene var dekket av et intrikat hennamønster, og rundt håndleddene hadde hun røde og hvite armbånd.

Mengden skilte seg for å slippe henne frem. Hun løftet sløret da hun kom gående mot ham, og hjertet hans gjorde et hopp.

Det var ikke Pooja.

«Jeg elsker deg! Jeg kan ikke gjennomføre dette bryllupet.» Hun kastet seg i armene hans og klemte luften ut av ham. Instinktivt la han hendene rundt livet hennes. Huden hennes var kjølig og myk under fingrene. Hun duftet av vanilje og kanel.

«Hva i  …» Han fikk ikke sagt noe mer fordi hun trykket leppene mot hans, og alle fornuftige tanker forsvant ut av hodet. Han strammet grepet om henne og la merke til at det var blitt dørgende stille rundt dem.

Hun avbrøt kysset raskt, og han følte seg snytt.

«Ikke si noe», hvisket hun i øret hans. «Hvis du sier at du tok feil av bryllupet, kommer brødrene mine til å banke deg opp fordi du kysset meg. Vi benytter oss av overraskelsesmomentet og stikker av.»

Hun hadde en lett melodisk, indisk aksent. Veldig sexy. Han rev blikket løs fra henne og så på brødrene hennes. De stirret tilbake på ham med morderiske blikk.

«Flytt dere!» Han grep hånden hennes. Det måtte være flere hundre gjester her, men de møtte overraskende lite motstand på vei ut. Folk flyttet seg ivrig for å få en bedre vinkel for mobiltelefonene og stilte seg i veien for forfølgerne. Det var en bedre historie å poste om bruden faktisk kom seg unna.

Bare vent til de finner ut hvem jeg er.

Selv om de gikk på gress, og hun hadde på seg høye hæler og et skjørt som trolig veide mer enn hele kroppsvekten hennes, holdt hun tritt med ham. Da de kom forbi gjestene, dro hun ham i armen, og han lot henne vise vei. Folk ropte på forskjellige språk bak dem, og han var glad for at han ikke skjønte hva de sa.

I stedet for å løpe inn på hotellet, der fire svartkledde menn banet seg vei mot dem, tok bruden en krapp sving til venstre.

«Det er en port i rosehagen som ikke er bevoktet.» Hun førte dem til en treport i en høy mur.

Jeg tror ikke det var dette de hadde i tankene da de lagde denne nødutgangen.

Den hadde en av disse barnesikre låseanretningene, men hun åpnet den med letthet. Hadde hun planlagt fluktruten? Ethan håpet det. Brødrene hennes hadde kommet seg av sjokket og hadde nesten tatt dem igjen.

De løp gjennom porten, og han stengte den akkurat idet en hånd strakte seg frem. Det lød et skrik på den andre siden. De kom ut i en sidegate, og han så seg rundt. Forsiden av hotellet vendte ut mot The Strip.

«Hvor har du bilen din?» spurte hun andpusten.

«Like i nærheten», sa han og dro henne med seg bortover gaten. Han hadde parkert ulovlig i nærheten, og de hadde utrolig nok kommet ut på den rette siden av hotellet. Men da de kom bort til bilen, så han at han hadde fått en bot. Den var festet til vindusviskeren.

Han ignorerte den og gikk rundt til passasjersiden og rørte ved dørhåndtaket. Teslaen kjente igjen fingeravtrykkene hans og låste seg opp. Han holdt døren åpen for henne, og bruden satte seg inn med grasiøse bevegelser. Han skyndte seg rundt bilen og satte seg inn bak rattet. Han hadde akkurat startet motoren da noen dundret knyttneven mot ruten på passasjersiden. Bror en og to hadde tatt dem igjen. Ethan tråkket gassen i bånn. Trafikken i Las Vegas tillot egentlig ikke biljakt i høy fart, så han foretok en rekke svinger i håp om å riste av seg forfølgerne.

«Vi må ut av denne byen», sa bruden iltert.

Han kjørte aggressivt til de var kommet halvannen kilometer unna hotellet. Så kjørte han inn i et parkeringshus og stoppet bilen. Han snudde seg mot henne. Hun stirret tilbake på ham med glitrende øyne.

«Vi drar ingen steder før du forteller meg hvem du er.»

Hun rakte frem hånden. «Divya Singh. Hyggelig å hilse på deg. Nå må du kjøre videre.»

Han ristet på hodet. «Du må dra videre. Jeg må stanse et bryllup. Det riktige bryllupet denne gangen.»

Divya ville skrike til mannen som satt ved siden av henne. Han skyldte henne ingenting, men hun trengte ham hvis hun skulle komme seg vekk fra familien.

«Jeg kan hjelpe deg med å finne det riktige bryllupet. Jeg antar at du er ute etter en indisk brud. Det vil bli lettere for deg å komme inn hvis jeg er med.»

Det siste stedet brødrene hennes ville lete, var i et annet bryllup. De visste jo ikke at mannen som satt ved siden av henne, var en komplett fremmed. Hun trengte hans hjelp for å komme seg til New York. Nå som hun hadde gjort det utenkelige, hadde hun fått muligheten til å gjøre det hun måtte gjøre.

Han så på henne med smale øyne, og hun prøvde å la være å bry seg om hvor krystallblå øynene hans var eller at den sensuelle munnen hans sendte sitringer nedover ryggen hennes. Han var ikke hennes type engang. Det mellombrune håret skinte som gull der solstrålene traff. Ansiktet var skarpskårent med en fremtredende nese. Han så avslappet elegant ut i svart smoking som satt som støpt på de brede skuldrene.

«Hva heter du?» spurte hun.

Han smilte litt. «Ethan Connors.»

Det var noe vagt kjent ved det navnet, men hun var sikker på at hun aldri hadde møtt ham før. Det ville hun i så fall ikke ha glemt. «Ok, dette bryllupet du vil stoppe – hva heter bruden?»

«Pooja Chaudhry.»

Divya pekte på telefonen hans.

«Jeg har prøvd å google navnet hennes og dagens dato og alt mulig annet jeg kunne komme på.»

«Sjekk de sosiale mediene hennes.»

«Det har jeg gjort.»

Divya holdt frem hånden og hevet det ene brynet. Han sukket, trykket på skjermen noen ganger og ga den til henne. Poojas Facebook-side var på skjermen. Hun var en pen, indisk kvinne med rett, svart hår, brune øyne, en rett nese, flotte kinnben og bred munn. Ikke rart at Ethan hadde falt for henne. Divya kjente et stikk av sjalusi. Det var idiotisk. Hun visste at hun så godt ut, så hvorfor plaget det henne at denne kvinnen var så pen?

Hun trykket på Poojas venner og begynte å lese innleggene. Det tok ikke lang tid før hun fant det hun lette etter, og snudde telefonen mot Ethan. Det var et bilde av en smilende Pooja i en fantastisk brudelehnga foran en MGM Grand-logo.

Han kjørte ut av parkeringshuset og tilbake mot sentrum. Kjørte slalåm mellom bilene, men kom ikke noe fortere frem av den grunn. Det tok tjue minutter å kjøre den korte strekningen tilbake. Han bråstoppet foran hotellet, ga bilnøkkelen og en hundredollarseddel til parkeringsvakten.

«La den stå her, klar til å kjøre, så gir jeg deg godt med tips når jeg drar.»

De forhørte seg om bryllupet og ble vist til en av de store ballsalene. De gikk inn, og straks hun fikk øye på bruden, grep Divya Ethan i armen. Men han fortsatte å gå.

«Du er for sent ute», sa hun litt for høyt og krympet seg da noen av gjestene stirret på dem. Han stoppet. «Beklager, Ethan. Men nå kaster hun ris på kledet bak seg. Det blir gjort etter vielsesseremonien når bruden tar farvel med familien.»

Divya forventet at han skulle bli fortvilet, men han bare sukket. Det lød mer som et sukk av lettelse enn fortvilelse.

«Jeg bør snakke med henne.»

«Her i byen er det lett å få et bryllup annullert. Hvis du virkelig vil gifte deg med henne, bør du gjøre noe nå.»

De betraktet Pooja, begge to. I likhet med Divya hadde hun de tradisjonelle røde og hvite armbåndene bruder brukte på bryllupsdagen og flere måneder, kanskje år, etterpå, for å signalisere statusen som nygift. Brudekjolen var rosa med perlebroderier og en blå bord. Brudgommen hvisket noe til henne, og hun smilte strålende. Hun hvisket noe tilbake, og han lo. Så lente han seg frem og kysset henne på kinnet.

«Det ser ikke ut til at hun vil at jeg skal redde henne», mumlet Ethan.

Divya måtte si seg enig i det. Bruden så oppspilt og lykkelig ut. Ikke slik hun selv hadde sett ut tidligere. Divya kjente et stikk av sjalusi igjen. Hun ville ikke gifte seg, men hvis hun måtte, ville hun være like lykkelig som Pooja så ut sammen med brudgommen sin.

Ethan stirret på Pooja, og Divya la merke til at de tiltrakk seg en del blikk. Pooja så i deres retning, og Divya gikk bort fra Ethan.

Pooja sperret opp øynene. Hun hvisket til brudgommen og gikk mot dem. To hundre gjester fulgte henne med blikket. «Hva gjør du her?» spurte hun lavt da hun kom bort. Hun kikket på Divya, og så tilbake på Ethan. Han sa ingenting.

Divya gikk bort til Pooja og ga henne en klem, så hvisket hun i øret hennes: «Han avbrøt bryllupet mitt fordi han trodde jeg var deg.» Hun trakk seg tilbake og sa høyt: «Vi måtte komme og gratulere deg, selv om det er min bryllupsdag også.»

Pooja tok hintet. Hun snudde seg. «Jeg skal bare snakke litt med vennen min, så kommer jeg tilbake.» Pooja førte an, og Divya grep Ethans hånd. Han så rart på henne. «Hun er en gift kvinne. Det er viktig å opprettholde fasaden.»

Han himlet med øynene og presset leppene sammen. Pooja førte dem med seg til et rom der mat ble forberedt. En servitør kom bort til dem. «Vi skal bare være her et øyeblikk», sa Pooja.

«Jeg venter utenfor», sa Divya, men Pooja ristet på hodet. «Du må bli her.»

«Jeg kom for å stanse bryllupet ditt, og du er opptatt av fasaden.»

Pooja skulte på ham. «Hvordan våger du å dukke opp her og ødelegge for meg? Du ville ikke ha meg, Ethan. Hvis jeg ville ha deg her, hadde jeg sendt en invitasjon. Du gjør som du alltid gjør, går etter det du vil ha uten tanke på hvordan det påvirker alle rundt deg.»

«Hvis du ikke ville ha meg her, hvorfor sendte du den e-posten og sa at du elsket meg og ville ha giftet deg med meg?»

Hun sukket. «Fortid, Ethan. Jeg sendte den for å få en avslutning. Det var et farvel, ikke en invitasjon.» Hun gikk nærmere og la hånden på armen hans. «Jeg sa mye stygt til deg sist vi snakket sammen. Jeg ville ikke starte det nye livet mitt med det grumset liggende mellom oss. Jeg ville at du skulle vite at du var spesiell for meg.»

Ethan var taus. Divya motsto fristelsen til å forsvare ham. Etter en stund spurte hun: «Har du lyst til å være gift med den mannen?»

Pooja smilte mykt. «Ja. Foreldrene mine arrangerte det, men Anil og jeg ble forelsket i hverandre.»

«Så fort?» spurte Ethan skeptisk.

«Jeg vet hva du mener om arrangerte ekteskap. Men jeg var klar til å slå meg til ro, og det var han også. Vi kom godt overens med hverandres familier. Det tar ikke lang tid å forelske seg når man er klar for det.»

Pooja kikket mot døren. «Jeg er lei for det, Ethan. Vi hadde noe spesielt, men vi vet begge at du ikke ville ha giftet deg med meg.» Hun ga ham et kyss på kinnet. «Jeg må gå. Forsøk å ikke gå i veien for din egen lykke.»

Ethan ble stående stiv og strunk med ryggen til døren da hun gikk.

Divya rørte ved armen hans. «Går det bra?»

Han trakk på skuldrene. «Det var det. Hvor skal jeg kjøre deg?»

Divya stirret på ham. Hvordan kunne han være så likeglad? Kvinnen han elsket hadde nettopp giftet seg med en annen! Hun hadde en masse spørsmål, men han snudde seg vekk fra henne. Hun skjønte at han ikke ville snakke om det. Kanskje han var flau.

«Hva vil du gjøre nå?» spurte han.

Divya bet seg i leppen. Våger jeg? Hun hadde kommet så langt, så hun kunne like gjerne hoppe i det.

«Det er et sted jeg vil reise til, men  …» Det begynte å gå opp for henne hva hun hadde gjort. Hun hadde strevd med beslutningen i ukevis, helt siden foreldrene hadde kunngjort bryllupet. Hun hadde protestert og truet og planlagt flukten, men når alt kom til alt, hadde hun ikke mot nok til å stå imot dem. Først da hun satt ved siden av Vivek ved det hellige bryllupsbålet, gikk det opp for henne at hun aldri skulle få sjansen til å elske en mann eller bli fri til å stake ut kursen i livet sitt. Hun ville aldri få sjansen til å gjøre det hun hadde drømt om. Hun var ikke særlig religiøs, men i det øyeblikket hadde hun bedt om en utvei. Og så dukket Ethan opp.

«Jeg har ikke med meg penger.»

«Du har nok smykker på deg til å kjøpe et hus.»

Divya løftet hånden til diamanthalsbåndet. «Dette er mors. Man kan ikke selge familiejuvelene.»

Ethan skar en grimase. «Typisk rikfolk.»

Divya reiste bust. «Du ser ikke akkurat fattig ut. Du kjører Tesla.»

«Jeg tjener pengene mine», sa han tørt.

«Jeg jobber også, og hvis jeg kunne, ville jeg med glede ha levd av det jeg tjener», sa hun heftig. Men ordene hans sved. Hun hadde fått alt, og selv om hun visste hvor heldig hun var, ante hun ikke om hun var verdt noe annet enn familiens rikdom.

«Vi har ikke tid til å stå her. Jeg må ligge lavt noen dager. Jeg vil ikke se familien nå som de er så sinte på meg. De kan finne på å gjennomføre bryllupet likevel. Jeg har en bag som står ferdig pakket med det mest nødvendige. Jeg kan ringe søsteren min og be henne levere den et sted.» Men søsterens telefon kom til å bli overvåket av familien.

«Det er nok ikke lurt å kontakte søsteren din hvis du prøver å unngå resten av familien. Har du førerkort?» Han lot blikket gli langsomt over kroppen hennes.

«Hei, jeg er her oppe.» Hun skulte på ham, men små gnister av begjær ble tent av den åpenlyse interessen i blikket hans. Hun stakk hånden ned i utringningen og tok opp et slitt, mørkeblått, indisk pass.

«Du er ikke amerikaner.»

Hun hevet brynene. «Høres jeg amerikansk ut?»

«Hvorfor sto bryllupet i Las Vegas?»

«Fordi forloveden min – eksforloveden – er amerikaner.» Hun hadde ikke tid til dette. Den eldste broren, Arjun, hadde et stort nettverk, og han kom til å mobilisere det for å finne henne. «Jeg må vekk fra Las Vegas. Jeg har ingen penger, men hvis du kan betale for en bussbillett til New York, lover jeg å  …»

Han veivet med hånden. «Jeg gir deg det du trenger.»

«Takk. Jeg skal betale deg tilbake så fort jeg  …»

«Jeg har mer penger enn jeg kan bruke i dette livet. Det er meningsløst for meg.»

«Er det noe jeg kan gjøre for deg? Snakke med Pooja?»

Han så på henne med en blanding av frustrasjon og noe mer dystert i blikket. «Jeg har mistet Pooja. Ikke tenk på det. Jeg er vant til det. Skal vi konsentrere oss om å få deg ut av byen?»

Hun ville vite mer. Hvordan kunne han slippe taket i kvinnen han elsket som om han ikke hadde tapt mer enn penger på et kasino? Han er ikke mitt problem. Akkurat nå hadde hun et kort tidsvindu til å komme seg vekk. Hun hadde ikke kommet til Amerika for å gifte seg. Hun hadde kommet for å få en smak av frihet, gjøre det hun aldri hadde fått lov til: å følge drømmen og se om den kunne gå i oppfyllelse.

«Hvorfor vil du til New York?»

«Det er noe jeg må gjøre der. Jeg kan forklare senere. Kan du kjøre meg til busstasjonen?»

Han smilte. «Jeg har en bedre måte å få deg dit på. Kom igjen, jeg forklarer på veien.»

Jøss, så spennende. Skjer dette virkelig? Skal jeg virkelig reise til New York? 

De hentet bilen. Den sto klar slik Ethan hadde bedt om, og da parkeringsvakten ga ham nøklene, telte Ethan opp flere hundredollarsedler og ga dem til den storøyde mannen.

Jeg må være gal, tenkte Divya da hun satte seg i bilen. Ethan var en komplett fremmed, og hun satte seg inn i bilen hans uten å vite hvor han ville kjøre henne. Tenk om han var en psykopat eller seriemorder? Hvorfor følte hun seg så avslappet sammen med ham? Hun visste ingenting om ham.

«Kan jeg låne telefonen din og sjekke e-posten?»

Han holdt telefonen opp mot ansiktet for å låse den opp og ga den til henne. Så kjørte han ut i trafikken. Hun åpnet nettleseren og skrev inn navnet hans. Ethan Connors. Hun gispet høyt da hun så resultatene.

«Du googlet meg.»

Hun så skyldbevisst på ham. Blikket hans var festet på veien, men det rykket i munnvikene hans.

«Unnskyld. Jeg var nysgjerrig  …»

«Du ville forsikre deg om at jeg ikke er en seriemorder?»

Hun smilte fårete. «Navnet ditt lød kjent. Familien min eier hoteller, så jeg følger ikke med i teknologibransjen. Men jeg husker at jeg leste overskriftene da appen din fikk en milliard brukere og du utvidet til India.»

Han smilte. «Vi er oppe i tre milliarder nå.»

«Jeg fatter ikke at jeg ikke kjente igjen navnet ditt. Du er nesten like berømt som Mark Zuckerberg. Hvorfor sa du ikke noe?»

Ethan trakk på skuldrene. Smilet hans var sjenert. «Mark får bedre publisitet. Min er ikke så smigrende.»

«Hvorfor ikke?»

«Jeg er kjent for å være en bråkmaker.»

«Er det derfor du hjelper meg?»

Han var taus en stund. «Kanskje. Du er en fin avledning nå som jeg nettopp har mistet min fremtidige kone.»

«Du virker ikke så veldig lei deg.»

Han la en hånd mot brystet. «Hvordan vet du hva jeg føler?»

Hadde hun innbilt seg lettelsen i ansiktet hans da Pooja sa at hun elsket den nye ektemannen sin? Hva vet vel jeg? Divya hadde nok med sine egne kaotiske følelser. Familien var nok veldig bekymret for henne. De fortjente ikke forlegenheten og skammen hun hadde brakt over dem nå. Hun skulle ha avbrutt forberedelsene for lenge siden, eller i det minste før gjestene kom, eller kvelden før da familien kunne ha sagt at hun var syk og reddet ansikt på den måten. Hun hadde vært så redd for hva det ville bety for dem, så hun hadde tvunget seg til å gjennomføre bryllupet.

Hun klikket seg gjennom kontoene til diverse venner og gispet da hun så et bilde av seg selv og Ethan da de løp fra bryllupet. Hun skrollet gjennom feeden, og hjertet sank enda mer.

«Det er emneknagger om oss. Den som trender er #bruderøver.»

«Ha, den er god.»

Divya slo av telefonen. Hvis hun leste mer, ville hun miste motet. «Foreldrene mine kommer til å bli rasende. De er så redde for å miste ansikt. De kommer aldri til å tilgi meg.»

Ethan viftet avvisende med hånden. «Det går over. Det kommer snart nyheter om en eller annen Hollywood-kjendis eller en ny skandale i kongefamilien.»

Det kom aldri til å gå over. Hva har jeg gjort? Hva så om hun måtte gifte seg med kjedelige Vivek? Ville det ha vært verre enn å bli utstøtt av familien? Han var en hyggelig fyr. Ja, han hadde ledd av drømmejobben hennes, men hun kunne ha bearbeidet ham. Han var ikke like konservativ som foreldrene hennes. Hun kunne ha overbevist ham med tiden.

Det var den konklusjonen som hadde fått henne til å gi etter. Skaden hadde skjedd. Det var ingen vits i å rømme hvis hun ikke gjorde det ene hun måtte gjøre. Etterpå kunne hun dra tilbake og ta imot kjeften fra familien. Slik hun alltid gjorde.

Divya var så fordypet i tanker at hun ikke hadde lagt merke til hvor Ethan kjørte. Da han stoppet bilen, så hun at de var på flyplassen. Og han hadde parkert ved området for privatfly.

«Har du et eget fly?»

Selvfølgelig hadde han det. Han var Ethan Connors. Han hadde startet selskapet sitt med en app som hjalp folk med å søke på flere nettsider etter den beste prisen på produkter og varsle hvis produktet de lette etter kom på salg. Under koronapandemien hadde appen hjulpet folk med å finne toalettpapir og andre nødvendighetsartikler og den rapporterte også om kunstig høye priser. Appen hadde vokst og utviklet seg til andre områder, blant annet eiendom. Han var blitt milliardær over natten, og heldigvis for henne ingen øksemorder. En adrenalinjunkie og playboy, ja, men det kunne hun takle.

«Det er en driftsutgift», svarte han.

«Og det sto tilfeldigvis klart nå?»

Han smilte vemodig. «Jeg hadde planlagt å rømme med en brud.»

Han parkerte ved siden av et fly som så større ut enn Gulfstreamen til foreldrene hennes. Han gikk ut av bilen, og før hun fikk samlet skjørtet rundt bena, åpnet han døren og holdt frem hånden. En mann med manerer. Hun la hånden i hans og kjente styrken hans da han dro henne opp.

Hun ble stående ansikt til ansikt med ham. En varme bredte seg i brystet da hun tenkte på det raske kysset hun hadde gitt ham for å overbevise alle om at hun kjente ham. Det hadde vært så elektrisk at hun hadde avbrutt det raskt. Nå lurte hun på hvordan det ville være å kysse ham ordentlig.

De ble stående sånn i flere sekunder, men så slapp han hånden hennes. Han pekte på flytrappen. Hun stoppet på det første trinnet. Det var fremdeles tid til å gjøre det godt igjen med familien. Det hadde bare gått en time siden hun forlot bryllupet. Alle gjestene var der fremdeles og hygget seg med mat og drikke. Hvis hun dro tilbake, kunne hun skylde på nervene. Foreldrene ville være sinte, men når alt kom til alt, betydde vielsen med Vivek alt for dem. Mediestormen ville stilne. Alt ville bli som før.

Men jo mer tid som gikk, jo mer utilgivelig ble handlingen hennes. Hvis hun gikk om bord i flyet, var det ingen vei tilbake.

Hun så opp trappen. Hele livet hennes hadde vært grundig planlagt. Hun gjorde aldri noe uten en plan. Selv en kveld ute på byen krevde omhyggelig planlegging. Å gå om bord i et fly med en fremmed, var som å be om bråk.

«Er du klar?» Ethan smilte til henne.

Hjertet hennes slo raskere. Hun visste hva hun måtte gjøre.

